CELEX: 52015PC0552
Language: bg
Date: 2015-11-06
Title: Предложение за РЕШЕНИЕ ЗА ИЗПЪЛНЕНИЕ НА СЪВЕТА за изменение на Решение за изпълнение 2013/53/EС за предоставяне на разрешение на Кралство Белгия да въведе специална мярка за дерогация от член 285 от Директива 2006/112/ЕО относно общата система на данъка върху добавената стойност

ЕВРОПЕЙСКА КОМИСИЯ
            Брюксел, 6.11.2015
            COM(2015) 552 final
            2015/0256(NLE)
            Предложение за
            РЕШЕНИЕ ЗА ИЗПЪЛНЕНИЕ НА СЪВЕТА
            за изменение на Решение за изпълнение 2013/53/EС за предоставяне на разрешение на Кралство Белгия да въведе специална мярка за дерогация от член 285 от Директива 2006/112/ЕО относно общата система на данъка върху добавената стойност
            
               
         
         
            
               ОБЯСНИТЕЛЕН МЕМОРАНДУМ
            
            
               1.КОНТЕКСТ НА ПРЕДЛОЖЕНИЕТО
            
            
               •Основания и цели на предложението
            
            
               
                  В съответствие с член 395, параграф 1 от Директива 2006/112/ЕО на Съвета от 28 ноември 2006 г. относно общата система на данъка върху добавената стойност (наричана по-долу „Директивата за ДДС“) Съветът, произнасяйки се с единодушие по предложение на Комисията, може да разреши на всяка държава членка да прилага специални мерки за дерогация от разпоредбите на посочената директива с цел опростяване на процедурата по събиране на ДДС или предотвратяване на определени форми на отклонение от данъчно облагане или избягване на данъци.
               
               
                  С писма, заведени в Комисията на 15 юли 2015 г. и 20 август 2015 г., Белгия поиска разрешение да продължи да освобождава от облагане данъчно задължените лица, чийто годишен оборот е не по-висок от равностойността в национална валута на 25 000 EUR. В съответствие с член 395, параграф 2 от Директивата за ДДС, с писмо от 3 септември 2015 г. Комисията информира останалите държави членки за отправеното от Белгия искане. С писмо от 4 септември 2015 г. Комисията съобщи на Белгия, че разполага с пълната информация, необходима за разглеждане на искането.
               
            
            
               •Общ контекст
            
            
               
                  Дял XII, глава 1 от Директивата за ДДС предвижда възможността държавите членки да прилагат специални режими за малките предприятия, включително възможността да освобождават от облагане данъчно задължените лица, чийто годишен оборот е под определен праг. Това освобождаване означава, че данъчно задълженото лице не е длъжно да начислява ДДС върху своите доставки и следователно не може да приспада ДДС за получените доставки, вложени в производството.
               
               
                  Съгласно член 285 от Директивата за ДДС държавите членки, които не са се възползвали от член 14 от Директива 67/228/ЕИО на Съвета
                     1
                  , могат да освободят от облагане данъчно задължените лица, чийто праг не надвишава 5000 EUR. Тъй като Белгия не се е възползвала от тази възможност, това е довело до прилагането на особено нисък праг, който през 2012 г. е възлизал на 5580 EUR.
               
               
                  През 2012 г. Белгия поиска дерогация с цел опростяване на задълженията във връзка с ДДС на дребните търговци и улесняване на събирането на данъка от страна на националната данъчна администрация. С Решение за изпълнение 2013/53/ЕС на Съвета от 22 декември 2013 г.
                     2
                   Съветът разреши на Белгия да освободи от ДДС до 31 декември 2015 г. данъчно задължените лица, чийто годишен оборот не е по-висок от 25 000 EUR.  Тази мярка е незадължителна за данъчно задължените лица. Сега Белгия иска удължаване на срока на прилагане на тази мярка.
               
               
                  Въпреки че е получила разрешение да прилага освобождаването до праг на оборота от 25 000 EUR, от 1 април 2014 г. Белгия е прилагала на практика и като първа стъпка, по-нисък праг — 15 000 EUR. От информацията, предоставена от Белгия, тази първа промяна на прага е довела през 2014 г. до увеличение с 18 942 на данъчно задължените лица, които са освободени от ДДС в рамките на схемата за МСП (от 79 190 до 98 132 или 23,9 %). По отношение на общия брой данъчно задължени лица, това представлява увеличение от 7,4 % на 11,4 %. От въвеждането на този праг бюджетното въздействие на мярката е 0,0074 % от общите приходи от ДДС през 2014 г. Екстраполирано за цялата 2014 г., въздействието би представлявало 0,0188 % от общия размер на приходите от ДДС.
               
               
                  Въз основа на този опит, Белгия счита, че мярката за дерогация води до опростяване както за данъчно задължените лица, така и за данъчната администрация и съответно би желала от 2016 г. да увеличи прага до първоначалния максимален размер от 25 000 EUR. Според Белгия това трябва да намали административната тежест на допълнителен брой малки предприятия, които, както бе посочено, ще имат право да изберат да продължат прилагането на общите правила за ДДС. Същевременно въздействието на мярката върху общия размер на приходите от ДДС, осъществени на етапа на крайното потребление, ще остане незначителен. 
               
               
                  Тъй като Белгия не отправя искане за праг, който надхвърля онова, което вече е било разрешено преди това, срокът на дерогацията може да бъде удължен, без да е необходимо да се променя нейното съдържание. Поради това се предлага срокът на дерогацията да бъде удължен за нов период до 31 декември 2018 г. или до влизането в сила на директива относно праговете на годишния оборот, под които данъчно задължените лица могат да бъдат освободени от ДДС, като се прилага датата, настъпила по-рано.
               
            
            
               Съгласуваност със съществуващите разпоредби в тази област на политиката
            
            
               
                  Подобни дерогации са били предоставяни на други държави членки. На Полша
                     3
                   бе определен праг от 30 000 EUR, на Литва
                     4
                   — праг от 45 000 EUR, на Латвия
                     5
                   и Словения
                     6
                   — праг от  50 000 EUR, на Италия
                     7
                   и Румъния
                     8
                   — праг от 65 000 EUR.
               
            
            
               •Съгласуваност с другите политики на Съюза
            
            
               
                  Мярката е в съответствие с целите на Съюза по отношение на малките предприятия, изложени в Съобщението на Комисията „Мисли първо за малките!“ — „Small Business Act“ за Европа“
                     9
                  . 
               
            
            
               2.ПРАВНО ОСНОВАНИЕ, СУБСИДИАРНОСТ И ПРОПОРЦИОНАЛНОСТ
            
            
               •Правно основание
            
            
               
                  Член 395 от Директивата за ДДС.
               
            
         
         
            
               •Субсидиарност (при неизключителна компетентност) 
            
            
               
                  Предложението попада в обхвата на изключителната компетентност на Европейския съюз. Следователно принципът на субсидиарност не се прилага.
               
            
            
               •Пропорционалност
            
            
               
                  Предложението е в съответствие с принципа на пропорционалност поради следните причини.
               
               
                  Решението се отнася до даване на разрешение на държава членка по нейно искане и не представлява задължение.
               
               
                  Предвид ограничения обхват на дерогацията специалната мярка е пропорционална на поставената цел.
               
            
            
               •Избор на инструмент
            
            
               
                  Предлагани инструменти: решение за изпълнение на Съвета.
               
               
                  По силата на член 395 от Директивата за ДДС дерогация от общите правила за ДДС е възможна единствено след като Съветът, действащ с единодушие по предложение на Комисията, е дал своето разрешение. Освен това решение за изпълнение на Съвета е най-подходящият инструмент, тъй като то може да бъде адресирано до отделни държави членки.
               
            
            
               3.РЕЗУЛТАТИ ОТ ПОСЛЕДВАЩИТЕ ОЦЕНКИ, КОНСУЛТАЦИИ СЪС ЗАИНТЕРЕСОВАНИТЕ СТРАНИ И ОЦЕНКИ НА ВЪЗДЕЙСТВИЕТО
            
            
               •Последващи оценки/проверки за пригодност на действащото законодателство
            
            
               Не се прилага.
            
            
               •Консултации със заинтересованите страни
            
            
               
                  Не е приложимо.
               
            
            
               •Събиране и използване на експертни становища
            
            
               
                  Не бяха необходими външни експертни становища.
               
            
            
               •Оценка на въздействието
            
            
               
                  Предложението за решение за изпълнение на Съвета има за цел да се удължи с още три години срокът на мярка за опростяване, която премахва голяма част от свързаните с ДДС задължения за предприятията с годишен оборот не по-висок от 25 000 EUR, и следователно има потенциално положително въздействие, намалявайки административната тежест за предприятията и данъчната администрация, без значително въздействие върху общите приходи от ДДС. Поради тесния обхват на дерогацията и прилагането ѝ в течение на ограничен период от време въздействието ѝ при всички случаи ще бъде ограничено.
               
            
            
               4.ОТРАЖЕНИЕ ВЪРХУ БЮДЖЕТА
            
            
               
                  Предложението няма отражение върху бюджета на ЕС, тъй като Белгия ще изчисли съответната компенсация в съответствие с член 6 от Регламент (ЕИО, ЕВРАТОМ) № 1553/89 на Съвета.
               
            
         
         
            
               5.ДРУГИ ЕЛЕМЕНТИ
            
            
               
                  Предложението включва клауза за изтичане на срока на действие; дерогацията автоматично изтича на 31 декември 2018 г.
               
            
            
               2015/0256 (NLE)
            
            
               Предложение за
            
            
               РЕШЕНИЕ ЗА ИЗПЪЛНЕНИЕ НА СЪВЕТА
            
            
               за изменение на Решение за изпълнение 2013/53/EС за предоставяне на разрешение на Кралство Белгия да въведе специална мярка за дерогация от член 285 от Директива 2006/112/ЕО относно общата система на данъка върху добавената стойност
            
            
               СЪВЕТЪТ НА ЕВРОПЕЙСКИЯ СЪЮЗ,
            
            
               като взе предвид Договора за функционирането на Европейския съюз, 
            
            
               като взе предвид Директива 2006/112/ЕО на Съвета от 28 ноември 2006 г. относно общата система на данъка върху добавената стойност
                  10
               , и по-специално член 395, параграф 1 от нея,
            
            
               като взе предвид предложението на Европейската комисия,
            
            
               като има предвид, че:
            
            
               (1)Съгласно член 285 от Директива 2006/112/ЕО държавите членки, които не се възползват от член 14 от Втора директива 67/228/ЕИО на Съвета от 11 април 1967 г. за хармонизиране на законодателствата на държавите членки относно данъците върху оборота — структура и процедури за прилагане на общата система на данъка върху добавената стойност
                  11
               , могат да освободят от облагане данъчно задължените лица, чийто годишен оборот не надвишава 5000 EUR.  Белгия поиска този праг да бъде увеличен на 25 000 EUR.
            
            
               (2)С Решение за изпълнение 2013/53/ЕС на Съвета
                  12
                на Белгия беше разрешено до 31 декември 2015 г. и като дерогация да освободи от ДДС данъчно задължените лица, чийто годишен оборот не надвишава  25 000 EUR. С прилагането на тази мярка въпросните данъчно задължени лица ще се ползват от освобождаване от някои или всички свързани с ДДС задължения, посочени в дял XI, глави 2—6 от Директива 2006/112/ЕО. На практика Белгия не се е възползвала от максимално допустимата граница, а е прилагала, считано от 1 април 2014 г., минимален праг от 15 000 EUR.
            
            
               (3)С писма, заведени в Комисията на 15 юли 2015 г. и 20 август 2015 г., Белгия отново поиска разрешение да прилага праг на освобождаване от 25 000 EUR.
            
            
               (4)В съответствие с член 395, параграф 2, втора алинея от Директива 2006/112/ЕО, с писмо от 3 септември 2015 г. Комисията информира останалите държави членки за отправеното от Белгия искане. С писмо от 4 септември 2015 г. Комисията съобщи на Белгия, че разполага с пълната информация, необходима за разглеждане на искането.
            
            
               (5)Според информацията, предоставена от Белгия, още 18 942 данъчно задължени лица са се възползвали от прилагането на увеличения праг от 15 000 EUR и това е довело до очаквано намаление на приходите от ДДС в държавния бюджет с около 0,0188 % през 2014 г.
            
            
               (6)Доколкото прилаганият праг е довел до намаляване на задълженията, свързани с ДДС, за най-малките предприятия, като те все пак имат право да изберат да прилагат общия режим за ДДС в съответствие с член 290 от Директива 2006/112/ЕО, на Белгия следва да бъде разрешено да прилага праг от 25 000 EUR, тъй като той може да доведе до ново намаляване на задълженията, свързани с ДДС, за малките предприятия; като по този начин се следват целите на Съобщението на Комисията „Мисли първо за малките!“ — „Small Business Act“ за Европа“
                  13
               .
            
            
               (7)Според Белгия, мярката за дерогация ще има само незначително въздействие върху общия размер на данъчните приходи на етапа на крайното потребление.
            
            
               (8)Мярката за дерогация няма да има отрицателно въздействие върху собствените ресурси на Съюза, формирани от ДДС, тъй като Белгия ще извърши изчисление на компенсацията в съответствие с член 6 от Регламент (ЕИО, Евратом) № 1553/89 на Съвета.
            
            
               (9)Поради това Решение за изпълнение 2013/53/ЕС следва да бъде съответно изменено.
            
         
         
            
               ПРИЕ НАСТОЯЩОТО РЕШЕНИЕ: 
            
            
               Член 1
            
            
               В член 2, втора алинея от Решение за изпълнение 2013/53/ЕС датата „31 декември 2015 г.“ се заменя с датата „31 декември 2018 г.“.
            
            
               Член 2
            
            
               Адресат на настоящото решение е Кралство Белгия.
            
            
               Съставено в Брюксел на  година.
            
            
               
                     За Съвета
               
               
                     Председател
               
            
         
         
            
                  
                     (1)
                  ОВ 71, 14.4.1967 г., стр. 1303/67.
               
               
                  
                     (2)
                  ОВ L 22, 25.1.2013 г., стр. 13.
               
               
                  
                     (3)
                  Решение за изпълнение 2015/1173/ЕС на Съвета от 14 юли 2015 г. за изменение на Решение 2009/790/ЕО за даване на разрешение на Република Полша да приложи мярка за дерогация от член 287 от Директива 2006/112/ЕО относно общата система на данъка върху добавената стойност (ОВ L 189, 17.7.2015 г., стр. 36).
               
               
                  
                     (4)
                  Решение за изпълнение 2014/795/ЕС на Съвета от 7 ноември 2014 г. за удължаване на срока на действие на Решение за изпълнение 2011/335/ЕС за даване на разрешение на Република Литва да прилага мярка за дерогация от член 287 от Директива 2006/112/ЕО относно общата система на данъка върху добавената стойност (ОВ L 330, 15.11.2014 г., стр. 44).
               
               
                  
                     (5)
                  Решение за изпълнение 2014/796/ЕС на Съвета от 7 ноември 2014 г. за даване на разрешение на Република Латвия да прилага мярка за дерогация от член 287 от Директива 2006/112/ЕО относно общата система на данъка върху добавената стойност (ОВ L 330, 15.11.2014 г., стр. 46).
               
               
                  
                     (6)
                  Решение за изпълнение 2013/54/EС на Съвета от 22 януари 2013 г. за предоставяне на разрешение на Република Словения да въведе специална мярка за дерогация от член 287 от Директива 2006/112/ЕО относно общата система на данъка върху добавената стойност (ОВ L 22, 25.1.2013 г., стр. 15).
               
               
                  
                     (7)
                  Решение за изпълнение 2013/678/ЕС на Съвета от 15 ноември 2013 г. за даване на разрешение на Италианската република да продължи да прилага специална мярка за дерогация от член 285 от Директива 2006/112/ЕО относно общата система на данъка върху добавената стойност (ОВ L 316, 27.11.2013 г., стр. 35).
               
               
                  
                     (8)
                  Решение за изпълнение 2014/931/ЕС на Съвета от 16 декември 2014 г. за удължаване на срока на прилагане на Решение за изпълнение 2012/181/ЕС за предоставяне на разрешение на Румъния да въведе специална мярка за дерогация от член 287 от Директива 2006/112/ЕО относно общата система на данъка върху добавената стойност (ОВ L 365, 19.12.2014 г., стр. 145).
               
               
                  
                     (9)
                  COM(2008) 394 от 25 юни 2008 г.
               
               
                  
                     (10)
                  ОВ L 347, 11.12.2006 г., стр. 1.
               
               
                  
                     (11)
                  ОВ 71, 14.4.1967 г., стр. 1303/67.
               
               
                  
                     (12)
                  Решение за изпълнение на Съвета от 22 януари 2013 г. за предоставяне на разрешение на Кралство Белгия да въведе специална мярка за дерогация от член 285 от Директива 2006/112/ЕО относно общата система на данъка върху добавената стойност (ОВ L 22, 25.1.2013 г., стр. 13–14).
               
               
                  
                     (13)
                  COM(2008) 394 от 25 юни 2008 г.